Buxoro viloyatida qishloq xo‘jaligi yerlaridan foydalanish samaradorligini oshirish chora-tadbirlari to‘g‘risida

Buxoro viloyatida qishloq xo‘jaligi yerlaridan foydalanish samaradorligini oshirish hamda sug‘oriladigan yerlardagi 22,1 ming gektar va cho‘l hududlardagi 55,7 ming gektar (jami 77,8 ming gektar) yerlarni qayta foydalanishga kiritish, mavjud yer va suv resurslaridan samarali foydalanish maqsadida Vazirlar Mahkamasi qaror qiladi:
 1. O‘zbekiston Respublikasi Suv xo‘jaligi vazirligining 2021-yilda Suv xo‘jaligi vazirligi hamda uning tizimiga kiruvchi tashkilotlarga ajratilgan budjet mablag‘laridan 1-ilovaga muvofiq 300,0 mlrd so‘m mablag‘ni maqbullashtirish orqali Buxoro viloyatida qishloq xo‘jaligida foydalanilmayotgan sug‘oriladigan maydonlar va cho‘l hududlardagi yerlarni qayta foydalanishga kiritish maqsadida amalga oshiriladigan ishlarga yo‘naltirish to‘g‘risidagi taklifi ma’qullansin.
 2. O‘zbekiston Respublikasi Suv xo‘jaligi vazirligi huzuridagi Suv xo‘jaligida kapital qurilish loyihalarini amalga oshirish agentligining “Buxorosuvqurilishinvest” davlat muassasasiga (keyingi o‘rinlarda — “Buxorosuvqurilishinvest” davlat muassasasi) Buxoro viloyatida qishloq xo‘jaligida foydalanilmayotgan sug‘oriladigan maydonlar va cho‘l hududlardagi yerlarni qayta foydalanishga kiritish tadbirlarini amalga oshirish vazifasi yuklansin.
 3. 2021-2022-yillarda Buxoro viloyatida qishloq xo‘jaligida foydalanilmayotgan sug‘oriladigan maydonlar va cho‘l hududlardagi yerlarni qayta foydalanishga kiritish uchun amalga oshiriladigan chora-tadbirlar prognoz ko‘rsatkichlari 2-ilovaga muvofiq tasdiqlansin.
 4. O‘zbekiston Respublikasi Suv xo‘jaligi vazirligi Moliya vazirligi bilan birgalikda qishloq xo‘jaligida foydalanilmayotgan sug‘oriladigan maydonlar va cho‘l hududlardagi yerlarni qayta foydalanishga kiritish uchun belgilangan chora-tadbirlar prognoz ko‘rsatkichlarini o‘z vaqtida amalga oshirish maqsadida 1-ilovaga muvofiq maqbullashtirilayotgan 300,0 mlrd so‘m mablag‘ni “Buxorosuvqurilishinvest” davlat muassasasiga belgilangan tartibda ajratish uchun Buxoro viloyati mahalliy budjetiga o‘tkazilishini ta’minlasin.
 Belgilansinki, mazkur mablag‘lar hisobi O‘zbekiston Respublikasi Moliya vazirligi G‘aznachiligida “Buxorosuvqurilishinvest” davlat muassasasi uchun alohida ochiladigan shaxsiy g‘azna hisobvaraqlarida yuritiladi.
 5. O‘zbekiston Respublikasi Suv xo‘jaligi vazirligi Energetika vazirligi, Davlat geologiya va mineral resurslar qo‘mitasi va Buxoro viloyati hokimligi bilan birgalikda yerlarni qayta foydalanishga kiritish maqsadida quriladigan sug‘orish quduqlari hamda nasos agregatlaridan mavjud suv manbalaridan va elektr energiyasi ta’minotidan kelib chiqib, foydalanish bo‘yicha tegishli hujjatlarni rasmiylashtirsin.
 6. O‘zbekiston Respublikasi Suv xo‘jaligi vazirligi va Qishloq xo‘jaligi vazirligiga yerlarni qayta foydalanishga kiritishda yuzaga keladigan muammolarning yechimini topishga ilmiy yondashuv asosida tajribali olim, mutaxassis va ekspertlarni jalb qilish vazifasi yuklansin.
 7. Buxoro viloyati hokimligi va “Buxorosuvqurilishinvest” davlat muassasasi:
 tasdiqlangan manzilli ro‘yxatlar, shuningdek, mazkur qarorga 2-ilovaga muvofiq tasdiqlangan chora-tadbirlar prognoz ko‘rsatkichlarini bajarish maqsadida loyihalashtirish va pudrat tashkilotlarini qonunchilik hujjatlari talablariga muvofiq belgilash ishlarini hamda obyektlarning loyiha-smeta hujjatlarini o‘z vaqtida va sifatli ishlab chiqish ishlari amalga oshirilishini tashkil qilsin va nazoratga olsin;
 loyihalarni amalga oshirish doirasida zarur asbob-uskuna, xomashyo, butlovchi buyumlar hamda sifatli qurilish materiallarining ustuvor ravishda mahalliy ishlab chiqaruvchilardan xarid qilinishini ta’minlasin.
 8. O‘zbekiston Respublikasi Qurilish vazirligi manzilli ro‘yxatlarda belgilangan obyektlarda bajariladigan qurilish-montaj ishlari shaharsozlik norma va qoidalariga rioya etilgan holda amalga oshirilishi yuzasidan davlat qurilishi nazoratini o‘rnatsin.
 9. Buxoro viloyati hokimligi:
 tumanlar hokimliklarining qarorlari asosida qayta foydalanishga kiritiladigan yer maydonlarini ajratish bo‘yicha tashabbuskor va tegishli tuman hokimligi o‘rtasida qonunchilik hujjatlarida belgilangan tartibda ijara shartnomalar tuzilishini;
 qurilishi yakunlangan irrigatsiya-melioratsiya obyektlarini tegishliligi bo‘yicha ulardan foydalanuvchilarga belgilangan tartibda dalolatnoma asosida topshirilishini ta’minlasin.
 10. O‘zbekiston Respublikasi Moliya vazirligi Suv xo‘jaligi vazirligi bilan birgalikda ikki oy muddatda “2021-yil uchun O‘zbekiston Respublikasining Davlat budjeti to‘g‘risida”gi O‘zbekiston Respublikasi Qonuniga yuqoridagi topshiriqlar ijrosini ta’minlash maqsadida tegishli o‘zgartirishlar kiritish bo‘yicha takliflar kiritsin.
 11. Qoraqalpog‘iston Respublikasi Vazirlar Kengashi, viloyatlar hokimliklari ushbu qarordan kelib chiqib, mahalliy budjetlar parametrlariga tegishli o‘zgartirishlar kiritilishini ta’minlasin.
 12. O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha o‘rinbosari Sh.M. G‘aniyev:
 manfaatdor vazirliklar va idoralar hamda Buxoro viloyati hokimligi bilan birgalikda Buxoro viloyatida qishloq xo‘jaligida foydalanilmayotgan sug‘oriladigan maydonlar va cho‘l hududlardagi yerlarni qayta foydalanishga kiritish ishlarini muvofiqlashtirib borsin;
 har chorak yakuni bo‘yicha mazkur qarorning ijrosini joyiga chiqqan holda tanqidiy o‘rganib, mavjud muammolarning yechimi yuzasidan tezkor choralarni ko‘rsin.
 13. Mazkur qarorning bajarilishini nazorat qilish O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha o‘rinbosari Sh.M. G‘aniyev, O‘zbekiston Respublikasi suv xo‘jaligi vaziri Sh.R. Xamrayev, qishloq xo‘jaligi vaziri J.A. Xodjayev va Buxoro viloyati hokimi B.K. Zaripov zimmasiga yuklansin.